Pinin Pacòt

Scritor e poeta an lenga piemontèisa.
Pinin Pacòt (a l'anàgrafe Giuseppe Pacotto) a nass a Turin ij 20 ëd fërvé dël 1899 da na famija ëd Castel d'Anon.
Soe prime poesìe piemontèise, an sël Birichin, a ancamin-o a seurte ai 22 d'avril dël 1915, che chiel a l'ha mach sëddes agn.

Dël 1917, apress un cors d'anlev ufissial ëd complement, a l'é stàit mandà al front tanme sot-tenent.
Fàit përzoné durant disdeut mèis an Almagna, ant ës perìod a a l'ha profitane për amprende dle lenghe dai sò cambrada ëd përzonìa: alman, fransèis (ch'a conossìa già bin), russ.

Pacòt l'ha scrivù ëdcò chèich poesìa an italian e an provensal, ma da j'agn Vint a l'é dedicasse con decision mach pì a la literatura an piemontèis.
Dël 1926 a-i seurt ël volum Arsivòli.
Ëd soe poesìe a son publicà ëdcò an sël Caval 'd Brôns.
Ant ël 1927, ansema a Oreste Galin-a e Vigin Fiochèt a fa seurte ël giornal Ij Brandé - Arvista 'd poesia piemontèisa.
Costa prima esperiensa a dura mach sinch nùmer.
Antramentre Pacòt a dventa l'animator prinsipal dla Companìa dij Brandé.
Dël 1935 a pùblica Crosiere e ant ël 1946 Speransa, antramentre ch'a anviara la sconda serie dij Brandé - Giornal ëd poesìa piemontèisa, ch'a dura dal 1946 al 1957.
Peui Pacòt a pùblica ancora Gioventù, pòvra amìa (1951), Poesìe (1954) e Sèira (1964).
A cudiss ëdcò la publicassion dl'Armanach dij Brandé dj'agn 1959-1965.

 Pacòt e ël teatro 
Già da j'agn 1930, Pacòt a l'é dedicasse ëdcò al teatro.
An cobia con Armand Motura a l'ha scrivù vàire test, dont Viva la sposa (comedia musical an tra at) e Quarantottenne bella presenza (comedia an tre at).

Pacòt a l'é stàit ëstudios e amirator ëd Mistral.
A l'é mòrt a Castel d'Anon ant la neuit tra ij 15 e ij 16 dë dzèmber dël 1964.
Dël 1967 tuta soa produssion poética ansema a na sernia 'd pròse a l'é stàita publicà ant ël volum Poesìe e pàgine 'd pròsa da la Ca dë studi piemontèis.

Pacòt, Pinin
Pacòt, Pinin
Pacòt, Pinin